CELEX: 22022D1079
Language: mt
Date: 2022-02-04 00:00:00
Title: Deċiżjoni tal-Kumitat Konġunt taż-ŻEE Nru 31/2022 tal-4 ta’ Frar 2022 li temenda l-Anness II (Regolamenti tekniċi, standards, testijiet u ċertifikazzjoni) tal-Ftehim dwar iż-ŻEE [2022/1079]

30.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 175/49
               
            
         DEĊIŻJONI TAL-KUMITAT KONĠUNT TAŻ-ŻEE Nru 31/2022
         tal-4 ta’ Frar 2022
         li temenda l-Anness II (Regolamenti tekniċi, standards, testijiet u ċertifikazzjoni) tal-Ftehim dwar iż-ŻEE [2022/1079]
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea (“il-Ftehim dwar iż-ŻEE”), u b’mod partikolari l-Artikolu 98 tiegħu,
         Billi:
         
                     (1)
                  
                  
                     Ir-Regolament (UE) 2018/848 tal-Parlament Ewropew u tal-Kunsill tat-30 ta’ Mejju 2018 dwar il-produzzjoni organika u t-tikkettar ta’ prodotti organiċi u li jħassar ir-Regolament tal-Kunsill (KE) Nru 834/2007 (1), kif rettifikat mill-ĠU L 270, 29.10.2018, p. 37, mill-ĠU L 305, 26.11.2019, p. 59, mill-ĠU L 7, 11.1.2021, p. 53 u mill-ĠU L 204, 10.6.2021, p. 47, għandu jiġi inkorporat fil-Ftehim dwar iż-ŻEE.
                  
               
                     (2)
                  
                  
                     Ir-Regolament (UE) 2020/1693 tal-Parlament Ewropew u tal-Kunsill tal-11 ta’ Novembru 2020 li jemenda r-Regolament (UE) 2018/848 dwar il-produzzjoni organika u t-tikkettar ta’ prodotti organiċi fir-rigward tad-data tal-applikazzjoni tiegħu u ta’ ċerti dati oħra msemmija f’dak ir-Regolament (2).
                  
               
                     (3)
                  
                  
                     Ir-Regolament (UE) Nru 2018/848 jirrevoka ir-Regolament tal-Kunsill (KE) Nru 834/2007 (3), li huwa inkorporat fil-Ftehim dwar iż-ŻEE u li konsegwentement għandu jiġi revokat skont il-Ftehim dwar iż-ŻEE.
                  
               
                     (4)
                  
                  
                     Din id-Deċiżjoni tikkonċerna leġiżlazzjoni li fiha dispożizzjonijiet dwar is-saħħa tal-pjanti. Il-leġiżlazzjoni dwar is-saħħa tal-pjanti taqa’ barra mill-kamp ta’ applikazzjoni tal-Ftehim dwar iż-ŻEE u għalhekk id-dispożizzjonijiet dwar is-saħħa tal-pjanti ma għandhomx japplikaw għall-Istati tal-EFTA.
                  
               
                     (5)
                  
                  
                     Din id-Deċiżjoni tikkonċerna l-leġiżlazzjoni marbuta mal-oġġetti tal-ikel. Il-leġiżlazzjoni dwar l-oġġetti tal-ikel ma għandhiex tapplika għal-Liechtenstein dment li l-applikazzjoni tal-Ftehim bejn il-Komunità Ewropea u l-Konfederazzjoni Żvizzera dwar in-negozju fi prodotti agrikoli tkun estiża għal-Liechtenstein, kif speċifikat fl-introduzzjoni tal-Kapitolu XII tal-Anness II tal-Ftehim dwar iż-ŻEE. Għaldaqstant, din id-Deċiżjoni ma tapplikax għal-Liechtenstein.
                  
               
                     (6)
                  
                  
                     Jenħtieġ għalhekk, li l-Anness II tal-Ftehim dwar iż-ŻEE jiġi emendat skont dan,
                  
               ADOTTA DIN ID-DEĊIŻJONI:
         
            Artikolu 1
            It-test tal-punt 54b (ir-Regolament tal-Kummissjoni (KE) Nru 834/2007) tal-Kapitolu XII tal-Anness XII tal-Ftehim dwar iż-ŻEE għandu jinbidel b’dan li ġej:
            “32018 R 0848: Ir-Regolament (UE) 2018/848 tal-Parlament Ewropew u tal-Kunsill tat-30 ta’ Mejju 2018 dwar il-produzzjoni organika u t-tikkettar ta’ prodotti organiċi u li jħassar ir-Regolament tal-Kunsill (KE) Nru 834/2007 (ĠU L 150, 14.6.2018, p. 1), kif rettifikat mill-ĠU L 270, 29.10.2018, p. 37, mill-ĠU L 305, 26.11.2019, p. 59, mill-ĠU L 7, 11.1.2021, p. 53 u mill-ĠU L 204, 10.6.2021, p. 47, kif emendat bi:
            
                        —
                     
                     
                        
                           32020 R 1693: Ir-Regolament (UE) 2020/1693 tal-Parlament Ewropew u tal-Kunsill tal-11 ta’ Novembru 2020 (ĠU L 381, 13.11.2020, p. 1).
                     
                  Għall-finijiet ta’ dan il-Ftehim, id-dispożizzjonijiet tar-Regolament għandhom jinqraw bl-adattamenti li ġejjin:
            
                        (a)
                     
                     
                        Id-dispożizzjonijiet tar-Regolament ma għandhomx japplikaw għall-qasam tas-saħħa tal-pjanti fl-Istati tal-EFTA.
                     
                  
                        (b)
                     
                     
                        Ir-referenzi għall-kriterji stabbiliti fir-Regolament (UE) Nru 1305/2013 tal-Parlament Ewropew u tal-Kunsill u r-Regolament (UE) Nru 1380/2013 tal-Parlament Ewropew u tal-Kunsill għandhom, fir-rigward tal-Istati tal-EFTA, jinftiehmu li jirreferu għal kriterji stabbiliti skont il-liġi nazzjonali fl-Istati tal-EFTA.
                     
                  
                        (c)
                     
                     
                        L-Awtorità ta’ Sorveljanza tal-EFTA għandu jkollha aċċess għas-sistemi deskritti fl-Artikolu 43(1) u l-Artikolu 51(2).
                     
                  
                        (d)
                     
                     
                        Dawn il-kliem li ġejjin għandhom jiddaħħlu wara l-kliem ‘ftehim kummerċjali’ fl-Artikolu 45(1)(b)(ii):
                        ‘, jew, fir-rigward tal-Istati tal-EFTA, id-deċiżjonijiet tal-Istati tal-EFTA meħuda f’konformità mat-tieni paragrafu tal-Artikolu 47’
                     
                  
                        (e)
                     
                     
                        Il-paragrafu li ġej għandu jiżdied mal-Artikolu 47:
                        ‘Meta l-Unjoni tkun irrikonoxxiet pajjiż terz f’konformità ma’ din id-dispożizzjoni, hija għandha tinnotifika lill-Kumitat Permanenti tal-Istati tal-EFTA. L-Istati tal-EFTA għandhom fi żmien 30 jum minn meta jirċievu n-notifika jieħdu deċiżjoni dwar ir-rikonoxximent tal-ekwivalenza tal-pajjiż terz u l-kundizzjonijiet tal-prodott speċifikati fin-notifika tal-Unjoni. Il-Kumitat Konġunt taż-ŻEE għandu jkun infurmat b’dawn id-deċiżjonijiet u għandu perjodikament jippubblika lista tad-deċiżjonijiet fis-Suppliment taż-ŻEE ta’ Il-Ġurnal Uffiċjali tal-Unjoni Ewropea.’.
                     
                  
                        (f)
                     
                     
                        Dawn il-kliem li ġejjin għandhom jiddaħħlu wara l-kliem ‘1 ta’ Jannar 2022’ fl-Artikolu 60:
                        ‘jew, fir-rigward tal-Istati tal-EFTA, id-dħul fis-seħħ tad-Deċiżjoni tal-Kumitat Konġunt taż-ŻEE Nru 31/2022 tal-4 ta’ Frar 2022,’.
                     
                  
                        (g)
                     
                     
                        Fil-paragrafu 1 tal-punt 1.5 tal-Parti I tal-Anness II, dan li ġej għandu jiddaħħal wara l-kelma ‘id-Danimarka’:
                        ‘, u għall-uċuħ li ġew iċċertifikati bħala organiċi għal dik il-prattika qabel l-14 ta’ Ġunju 2018 fl-Istati tal-EFTA’.
                     
                  
                        (h)
                     
                     
                        Dan li ġej għandu jiżdied mal-lista fl-Anness IV:
                        
                                    ‘IS
                                 
                                 
                                    :
                                 
                                 
                                    lífrænt.
                                 
                              
                                    NO
                                 
                                 
                                    :
                                 
                                 
                                    økologisk.’.”
                                 
                              
                  
         
            Artikolu 2
            It-testi tar-Regolament (UE) Nru 2018/2010, kif rettifikat permezz tal-ĠU L 270, 29.10.2018, p. 37, ĠU L 305, 26.11.2019, p. 59, il-ĠU L 7, 11.1.2021, p. 53 u l-ĠU L 204, 10.6.2021, p. 47, u r-Regolament (UE) 2020/1693 fil-lingwa Iżlandiża u dik Norveġiża, kif ippubblikati fis-Supplimenti taż-ŻEE ta’ Il-Ġurnal Uffiċjali tal-Unjoni Ewropea, għandhom ikunu awtentiċi.
         
         
            Artikolu 3
            Din id-Deċiżjoni għandha tidħol fis-seħħ l-għada tal-aħħar notifika skont l-Artikolu 103(1) tal-Ftehim dwar iż-ŻEE (*).
         
         
            Artikolu 4
            Din id-Deċiżjoni għandha tiġi ppubblikata fit-Taqsima taż-ŻEE, u fis-Suppliment taż-ŻEE, ta' Il-Ġurnal Uffiċjali tal-Unjoni Ewropea.
         
         
            Magħmul fi Brussell, l-4 ta’ Frar 2022.
            
               
                  Għall-Kumitat Konġunt taż-ŻEE
               
               
                  Il-President
               
               Nicolas VON LINGEN
            
         
         
            (1)  ĠU L 150, 14.6.2018, p. 1.
         
            (2)  ĠU L 381, 13.11.2020, p. 1.
         
            (3)  ĠU L 189, 20.7.2007, p. 1.
         
            (*)  Ma huwa indikat l-ebda rekwiżit kostituzzjonali.